130 किमी/घंटे की रफ्तार से दौड़ रही वंदे भारत एक्सप्रेस पटरियों पर खड़ी रही घंटों, दूसरी ट्रेन से यात्रियों को लाया गया दिल्ली  
वन्दे भारत एक्सप्रेस का ब्रेक डाउन हुआ
वाराणसी से नई दिल्ली आ रही थी ट्रेन
कल प्रधानमंत्री ने नई दिल्ली में दिखाई थी हरी झंडी
शुक्रवार को प्रधामंत्री नरेंद्र मोदी ने जिस वंदे भारत ट्रेन को हरी झंडी दिखाई थी. वही वंदे भारत ट्रेन शनिवार को वाराणसी से दिल्ली आते वक्त ब्रेक डाउन का शिकार हो गई. ब्रेक डाउन के बाद विक्रमशिला एक्सप्रेस से यात्रा कर रहे मीडिया कर्मियों को दिल्ली लाया गया. जानकारी के मुताबिक दिल्ली से 200 किमी दूर यह ब्रेक डाउन हुआ. रेलवे के एक अधिकारी के मुताबिक रेलवे ट्रैक पर कुछ पशुओं की आने की वजह से ट्रेन की यात्रा बधित हुई. अधिकारियों के अनुसार पटरी से अवरोध को हटाने के बाद सुबह 8.30 बजे ट्रेन का संचालन दोबारा हुआ और 4 घंटे 30 मिनट में 200 किलोमीटर का सफर करके ट्रेन दिल्ली पहुंची.  उन्होंने बताया कि ट्रेन का ट्रायल रन था, ट्रेन का कमर्शियल संचालन 17 फरवरी से शुरू होगा. 
#VandeBharatExpress#VandeBharat#T18 has broken down after returning to New Delhi from inaugural run. Media people shifted in Vikramshila train. pic.twitter.com/1gJgOc9WTs 
बता दें कि प्रधानमंत्री नरेंद्र मोदी ने शुक्रवार को स्वदेशी ट्रेन 18 को हरी झंडी दिखाई थी, जिसका नाम बदल कर वंदे भारत एक्सप्रेस कर दिया गया है. इसका संचालन नई दिल्ली से प्रधानमंत्री के लोकसभा क्षेत्र वाराणसी तक किया जाएगा. जम्मू-कश्मीर में आतंकवादी हमले में सीआरपीएफ के 40 जवानों के मारे जाने की पृष्ठभूमि में उदास दिख रहे मोदी ने स्टेशन पर उपस्थित भीड़ से कहा कि वे वंदे भारत एक्सप्रेस के डिजायनरों और इंजीनियरों के प्रति आभारी हैं. यह ट्रेन सुबह 11.20 बजे रवाना हुई थी. 
बता दें कि 17 फरवरी से यह ट्रेन आम यात्रियों के लिए उपलब्ध होगी. वेंदभारत एक्सप्रेस सुबह छह बजे दिल्ली से रवाना होगी और दोपहर दो बजे वाराणसी पहुंचेगी. उसी दिन यह ट्रेन वाराणसी से तीन बजे चलेगी और रात 11 बजे दिल्ली पहुंचेगी. सोमवार और बृहस्पतिवार को छोड़कर ट्रेन सप्ताह में पांचों दिन चलेगी. दिल्ली से वाराणसी जाने के लिए वातानुकूलित कुर्सीयान के टिकट का किराया 1760 रुपये है और एक्जीक्यूटिव श्रेणी का किराया 3310 रुपये है. जबकि, वापसी में वातानुकूलित कुर्सीयान के टिकट का किराया 1700 रुपये और एक्जीक्यूटिव श्रेणी का किराया 3260 रुपये है. दोनों किराये में खान-पान का भी शुल्क शामिल है.